Ένωση Μιδέας

Η **Ένωση Παμμηδεατικού Ατρομήτου Μήδα Μιδέας 2005** ήταν ελληνικό ποδοσφαιρικό σωματείο το οποίο έδρευε στον Παναρίτη του Δήμου Μιδέας και ιδρύθηκε το 1978 ως Ατρόμητος Παναριτίου. Τα χρώματα της ήταν το πράσινο και το λευκό. Χρησιμοποιούσε ως αγωνιστική έδρα το Δημοτικό Γήπεδο Παναριτίου το οποίο έχει συνθετικό χλοοτάπητα και κερκίδα χωρητικότητας 500 θέσεων.

Είτε ως Ατρόμητος Παναριτίου είτε ως Ένωση Μιδέας, ο σύλλογος αποτελούσε ανέκαθεν σκληρός αντίπαλος για όλες τις ομάδες που τον αντιμετώπισαν, όχι μόνο από τον Νομό Αργολίδας αλλά από πολλούς Νομούς της Ελλάδας, και το γήπεδό του ήταν κανονικό καμίνι. Αξέχαστα θα μείνουν πολλά τοπικά ντέρμπι με τον Πανναυπλιακό Ηρακλή και με τον Παναργειακό, αθλητικά σωματεία του Ναυπλίου και του Άργους αντίστοιχα, που αποτελούν παραδοσιακές δυνάμεις του Πρωταθλήματος Ε.Π.Σ. Αργολίδας.

## Ιστορία
### Ατρόμητος Παναριτίου (1978–2005)
Ο **Ατρόμητος Παναριτίου** ιδρύθηκε το καλοκαίρι του 1978 από μια ομάδα φιλάθλων και ποδοσφαιριστών του Παναρίτη, χωριού του Δήμου Μιδέας. Για πολλά χρόνια αγωνιζόταν στις χαμηλές κατηγορίες της Ε.Π.Σ. Αργολίδας, έχοντας ως μόνο λόγο ύπαρξης την αγωνιστική διέξοδο των νέων του χωριού και το παίξιμο μόνο για το κέφι. Το 1991 ξεκίνησε μια ανοδική πορεία και σε δύο σεζόν ο σύλλογος ανέβηκε στην Α΄ Κατηγορία Ε.Π.Σ. Αργολίδας για πρώτη φορά στην ιστορία του, όπου έπαιξε έως το 1995. 

Ο υποβιβασμός τη σεζόν 1994–1995 είχε ως αποτέλεσμα να ξεκινήσει μια προσπάθεια ανανέωσης και δημιουργίας τμημάτων υποδομής. Η προσπάθεια απέδωσε αμέσως καρπούς και ο Ατρόμητος Παναριτίου κατάφερε σε δύο σεζόν από τη Β΄ Κατηγορία Ε.Π.Σ. Αργολίδας να ανεβεί στην Δ΄ Εθνική Κατηγορία. Αγωνίστηκε στην Δ΄ Εθνική Κατηγορία 1997–1998 με αξιοπρέπεια και υποβιβάζεται λόγω χειρότερης διαφοράς γκολ. Στη συνέχεια αγωνιζόταν στην Α΄ Κατηγορία Ε.Π.Σ. Αργολίδας και το 2001 κατακτά ξανά το Πρωτάθλημα Ε.Π.Σ. Αργολίδας. Όμως, δεν καταφέρνει να ανεβεί στην Δ΄ Εθνική Κατηγορία, αφού χάνει στους αγώνες μπαράζ για τον προβιβασμό που γίνονταν εκείνη τη χρονιά. Τη σεζόν 2000–2001 ήταν η καλύτερη ομάδα του Νομού Αργολίδας, αφού δεν αγωνιζόταν άλλη ομάδα σε μεγαλύτερη κατηγορία. Συνέχισε να αγωνίζεται στην Α΄ Κατηγορία Ε.Π.Σ. Αργολίδας. 

### Ένωση Π.Α.Μ. Μιδέας 2005 (2005–2011)
Το 2004 έγινε η πρώτη δοκιμαστική συγχώνευση με 2 άλλα σωματεία του Δήμου Μιδέας, τον Παμμηδεατικό και τον Μήδα Μάνεση. Η νέα ομάδα, που προέκυψε από τη συγχώνευση πάνω στον αριθμό μητρώου Ε.Π.Ο. του Ατρομήτου Παναριτίου, μετονομάστηκε το 2005 σε «**Ένωση Παμμηδεατικού Ατρομήτου Μήδα Μιδέας 2005**», όπου **Π.Α.Μ.** είναι τα αρχικά των τριών συλλόγων: **Π**αμμηδεατικός – **Α**τρόμητος – **Μ**ήδας. Ο Παμμηδεατικός αποχώρησε από την Ένωση Μιδέας 2 χρόνια αργότερα και συνεχίζει να αγωνίζεται στα πρωταθλήματα της Ε.Π.Σ. Αργολίδας. 

Η νέα ομάδα πορεύτηκε με τη νοοτροπία του Ατρομήτου Παναριτίου, συνέχισε να δίνει βάρος στις ακαδημίες και σύντομα άρχισε να δρέπει τους καρπούς αυτής της προσπάθειας. Το 2007 κατέκτησε το Πρωτάθλημα Ε.Π.Σ. Αργολίδας (29 νίκες, 2 ισοπαλίες και μία ήττα και με πρώτους σκόρερ τον Κώστα Καλυβά και τον Τάσο Χριστόπουλο οι οποίοι πέτυχαν από 30 γκολ έκαστος) και προβιβάστηκε στην Δ΄ Εθνική Κατηγορία, όπου πρωταγωνίστησε για 2 σεζόν. 

Τη σεζόν 2009–2010 διεκδίκησε έως το τέλος το πρωτάθλημα τερματίζοντας τελικά στη 2η θέση του 7ου ομίλου της Δ΄ Εθνικής Κατηγορίας 2009–2010. Την ίδια σεζόν κατέκτησε το Κύπελλο Ε.Π.Σ. Αργολίδας. Έπειτα από μία συναρπαστική πορεία έφτασε στον τελικό του Κυπέλλου Ερασιτεχνών Ελλάδας, στο γήπεδο του Λιβαδειάς. Εκεί αντιμετώπισε τον Εθνικό Βατερού Κοζάνης, τον οποίο νίκησε με 1–0 και κατέκτησε το Κύπελλο Ερασιτεχνών Ελλάδας. Σκόρερ ο Δερμιτζάκης στο 36΄. Προπονητής της επιτυχημένης σεζόν 2009–2010 είναι ο Ιωάννης Δουβίκας. Η σύνθεση των κυπελλούχων στον τελικό: Λάσκαρης, Καλιαμούτος, Μπούρας, Ευθυμίου, Νότης, Καραμάνος, Αγγελόπουλος (77΄ Γκολέμης), Ανδρεαδάκης (82΄ Παπαϊωάννου), Χρυσαφίδης, Δερμιτζάκης, Καραγκούνης (57΄ Σταυριανόπουλος). Τη σεζόν 2010–2011 τερμάτισε ξανά στη 2η θέση του 7ου ομίλου της Δ΄ Εθνικής Κατηγορίας 2010–2011. Την ίδια σεζόν κατέκτησε το Super Cup Ε.Π.Σ. Αργολίδας και για 2η συνεχόμενη φορά το Κύπελλο Ε.Π.Σ. Αργολίδας.

### Συνεργασία με τον Πανναυπλιακό Ηρακλή (2011)
Ακολούθησε η συνεργασία με τον Πανναυπλιακό Ηρακλή ο οποίος είχε υποβιβαστεί τη σεζόν 2010–2011 στο Πρωτάθλημα Ε.Π.Σ. Αργολίδας. Οι 2 ομάδες, που προέκυψαν από τη συνεργασία αυτή, ήταν ο Πανναυπλιακός 2011–Ένωση Μιδέας (πάνω στον αριθμό μητρώου Ε.Π.Ο. της Ένωσης Μιδέας, δηλαδή του Ατρομήτου Παναριτίου), ο οποίος συμμετείχε στην Δ΄ Εθνική Κατηγορία 2011–2012, και ο Ατρόμητος Παναριτίου Ναυπλίου (πάνω στον αριθμό μητρώου Ε.Π.Ο. του Γ.Σ. Πανναυπλιακός Ηρακλής) ο οποίος συμμετείχε στο Πρωτάθλημα Ε.Π.Σ. Αργολίδας. Λίγα χρόνια μετά, επανιδρύθηκε και ο Μίδας Μάνεση.

## Αγωνιστική πορεία
### Ατρόμητος Παναριτίου
* 1978: Ίδρυση Ατρομήτου Παναριτίου.
* 1978–1991: Β΄ Κατηγορία Ε.Π.Σ. Αργολίδας και Γ΄ Κατηγορία Ε.Π.Σ. Αργολίδας
* 1991–1992: Άνοδος από την Γ΄ Κατηγορία Ε.Π.Σ. Αργολίδας.
* 1992–1993: Άνοδος από τη Β΄ Κατηγορία Ε.Π.Σ. Αργολίδας.
* 1993–1995: Α΄ Κατηγορία Ε.Π.Σ. Αργολίδας.
* 1995–1996: Πρωταθλητής Β΄ Κατηγορίας Ε.Π.Σ. Αργολίδας.
* 1996–1997: **Πρωταθλητής [[Ένωση Ποδοσφαιρικών Σωματείων Αργολίδας|Ε.Π.Σ. Αργολίδας]]**: άνοδος στην Δ΄ Εθνική.
* 1997–1998: Δ΄ Εθνική: υποβιβασμός. 
* 1998–2001: Α΄ Ε.Π.Σ. Αργολίδας.
* 2000–2001: **Πρωταθλητής [[Ένωση Ποδοσφαιρικών Σωματείων Αργολίδας|Ε.Π.Σ. Αργολίδας]]**: χάνει την άνοδο στους αγώνες μπαράζ προβιβασμού.
* 2001–2005: Α΄ Ε.Π.Σ. Αργολίδας.
* 2004–2005: Δοκιμαστική συγχώνευση με τον Παμμηδεατικό και με τον Μήδα.
* 2005: Μετονομασία σε **Ένωση Μιδέας**.

### Ένωση Μιδέας
* 2005–2007: Α΄ Ε.Π.Σ. Αργολίδας.
* 2006–2007: **Πρωταθλήτρια [[Ένωση Ποδοσφαιρικών Σωματείων Αργολίδας|Ε.Π.Σ. Αργολίδας]]**: άνοδος στη Δ΄ Εθνική.
* 2007–2009: Δ΄ Εθνική.
* 2009–2010: **[[Κύπελλο Ελλάδας ερασιτεχνών ποδοσφαίρου|Κυπελλούχος Ερασιτεχνών Ελλάδας]]**, Δ΄ Εθνική (2η θέση), **Κυπελλούχος [[Ένωση Ποδοσφαιρικών Σωματείων Αργολίδας|Ε.Π.Σ. Αργολίδας]]**.
* 2010–2011: Δ΄ Εθνική (2η θέση), **Κυπελλούχος [[Ένωση Ποδοσφαιρικών Σωματείων Αργολίδας|Ε.Π.Σ. Αργολίδας]]**.

## Τίτλοι
* Κύπελλο Ερασιτεχνών Ελλάδας (**1 Τίτλος**): 2010
* Πρωτάθλημα Ε.Π.Σ. Αργολίδας (**3 Τίτλοι**): 1997, 2001, 2007
* Κύπελλο Ε.Π.Σ. Αργολίδας (**2 Τίτλοι**): 2010, 2011
* Super Cup Ε.Π.Σ. Αργολίδας (**1 Τίτλος**): 2010
* Β΄ Κατηγορία Ε.Π.Σ. Αργολίδας (**1 Τίτλος**): 1996

## Παραπομπές


## Εξωτερικοί σύνδεσμοι
* Πρώην επίσημος ιστότοπος της Ένωσης Μιδέας

Κατηγορία:Αθλητικοί σύλλογοι Αργολίδος
Κατηγορία:Ιδρύσεις αθλητικών συλλόγων το 1978
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1978